ສານອີຈິບ ຕັດສິນລົງໂທດ ອະດີດ ປະທານາທິບໍດີ Morsi ໃຫ້ຕິດຄຸກ 20 ປີ 
ອະດີດ​ປະທານາທິບໍດີ Morsi ທີ່ໄດ້ຖືກເລືອກ ແບບປະຊາທິປະໄຕ ຄົນທຳອິດຂອງອີຈິບ ໄດ້ຖືກສານຕັດສິນ ໃຫ້ຕິດຄຸກ 20 ປີ ໃນຖານພົວພັນ ກັບຄາດຕະກຳ.
ສານອີຈິບແຫ່ງນຶ່ງ ໄດ້ຕັດສິນລົງໂທດ ອະດີດປະທານາທິບໍດີ Mohammed Morsi ໃຫ້ຕິດຄຸກເປັນເວລາ 20 ປີ ໃນວັນອັງ ຄານມື້ນີ້ ໃນຖານພົວພັນກັບ ການຄາດຕະກຳ ພວກປະທ້ວງ ໃນປີ 2012 ທ່ານໄດ້ລອດພົ້ນຈາກຄວາມເປັນໄປໄດ້ ໃນການລົງໂທດປະ ຫານຊີວິດ ທີ່ສານຕັດສິນວ່າ ທ່ານແລະບັນດາຜູ້ນຳ ພ້ອມດ້ວຍ ຜູ້ສະໜັບສະໜູນພັກພະລາດອນພາບມຸສລິມ 12 ຄົນ ມີຄວາມ ຜິດໃນການຂົ່ມຂູ່ ແລະໃຊ້ຄວາມຮຸນແຮງ ແຕ່ວ່າບໍ່ໄດ້ທຳການ ຄາດຕະກຳ ການກ່າວຫານີ້ ແມ່ນພົວພັນກັບການປະທະກັນຢູ່ນອກທຳນຽບປະທານາທິບໍດີ ທີ່ເລີ້ມ ດ້ວຍບັນດາຜູ້ສະໜັບສະໜູນພັກອິສລາມ ຂອງທ່ານ Morsi ໂຈມຕີພວກປະທ້ວງ ຊຶ່ງ ເດີນຂະບວນຕ້ານດຳລັດທີ່ປະກາດວ່າການຕັດສິນໃຈຂອງທ່ານນັ້ນ ບໍ່ສາມາດທີ່ຈະ ທ້າທາຍໄດ້ໂດຍສານ ທ່ານ Morsi ປະທານາທິບໍດີ ທີ່ຖືກເລືອກແບບປະຊາທິປະໄຕ ຄົນທຳອິດຂອງ ປະເທດ ໄດ້ເຂົ້າກຳອຳນາດເມື່ອສີ່ປີກ່ອນ ໂດຍໃຫ້ຄຳໝັ້ນສັນຍາວ່າຈະເຮັດໃຫ້ ອີຈິບ ມີອະນາຄົດ ອັນແຈ່ມໃສຂຶ້ນກວ່າເກົ່າ ຫລັງຈາກການລຸກຮືຂື້ນຂອງປະຊາຊົນ ທີ່ເຮັດໃຫ້ການປົກຄອງ ມາເປັນເວລາດົນນານຂອງທ່ານ Hosni Mubarakສິ້ນສຸດລົງ ແຕ່ນະໂຍບາຍຂອງທ່ານ ໄດ້ກໍ່ໃຫ້ເກີດມີການປະທ້ວງຂະໜາດໃຫຍ່ ຂຶ້ນ ຊຶ່ງພາໃຫ້ນາຍພົນ Abdel Fattah El-Sissi ຜູ້ບັນຊາການທະຫານໃນ ເວລານັ້ໜ ຂັບໄລ່ທ່ານອອກຈາກໜ້າທີ່ ການນຳພາໃນໄລຍະຂ້າມພວກທະຫານ ສີ້ນສຸດລົງໂດຍທີ່ນາຍພົນ Sissi ເອງໄດ້ກາຍ ມາເປັນປະທານາທິບໍດີຂອງປະເທດນັ້ນ ຍັງຮວມທັງການທັບມ້າງປາບປາມ ພັກພະລາ ດອນພາບມຸສລິມ ຂອງທ່ານ Morsi ນຳດ້ວຍ ກຸ່ມດັ່ງກ່າວເຄີຍຖືກຫ້າມຄັ້ງນຶ່ງມາແລ້ວ ພາຍໃຕ້ການນຳພາຂອງທ່ານ Mubarak ແຕ່ຫຼັງຈາກ ໄດ້ໂຜ່ໂຕຂື້ນມາອີກ ພາຍໃຕ້ການ ປົກຄອງຂອງທ່ານ Morsi ກໍໄດ້ຖືກປະກາດໃຫ້ເປັນອົງຈັດຕັ້ງຂອງພວກກໍ່ການຮ້າຍ ພາຍ ໃຕ້ລັດຖະບານຊຸດປັດຈຸບັນ ໂດຍ ທີ່ບັນດາຜູ້ນຳສ່ວນໃຫຍ່ຂອງກຸ່ມໄດ້ຖືກຈັບ